Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 2 Pv 128/14/6601	Banská Bystrica, 16.9.2014
EEČ : 2-45-275-2014

U Z N E S E N I E

Trestná vec:	obvinený XXXXX a spol. 
Trestný čin:	výtržníctvo podľa § 202 odsek 1 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 215 odsek 2 písmeno a Trestného poriadku zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
3.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
dňa 19.05.2004 v čase od 13:27 hod. počas cestovania v osobnom vlaku č. 1841 medzi železničnou stanicou XXXXX a Turčianske Teplice a následne toho istého dňa v čase od 16:30 do 17:14 hod. vo vlaku osobnej prepravy Ex 141 počas cestovania medzi železničnou stanicou Turčianske Teplice a Banská Bystrica sa všetci traja spoločným konaním dopustili verejne a na mieste verejnosti prístupnom pred očami viacerých svedkov hrubej neslušnosti tým, že na výzvy službukonajúcich sprievodcov obidvoch spomenutých osobných vlakov o predloženie cestovných lístkov reagovali vulgárnymi nadávkami: „choď do piče ty kokot, páľ do piče ty kokot prašivý, ty piča..“ okrem čoho skákali po sedadlách železničného vozňa, vykladali si nohy na sedadlá a stolíky a držiac v rukách kovové reťaze týmito udierali do sedadiel, do stien a okien vozňa, spomenuté vulgárne výrazy používali nahlas aj medzi sebou v rámci ich bežnej komunikácie, pričom nevhodným a neslušným spôsobom žiadali od ostatných cestujúcich cigarety a peniaze, pričom v interiéry vozňa verejne požívali alkoholické nápoje a fajčili, popol z cigariet a nedopalky odklepávali a hádzali na podlahu

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený

Odôvodnenie:
Trestné stíhanie pre trestný čin výtržníctva podľa § 202 ods. 1 Tr. zák. č. 140/1961 Zb. účinného v čase spáchania trestného činu bolo policajným orgánom Železničnej polície Banská Bystrica začaté dňa 11.01.2005 uznesením č. ČTS: ŽP-1/2005-BB. Následne dňa 10.03.2005 bolo po vykonanom dokazovaní vo veci vznesené obvinenie obvineným XXXXX, XXXXX, XXXXX tak, ako je to vyššie uvedené.
	Z dôvodu, že jeden z obvinených XXXXX už bol v tomto období trestne stíhaný iným útvarom polície za iný spáchaný trestný čin, bola daná vec odstúpená na vtedajší Úrad justičnej a kriminálnej polície OR PZ v Martine na vykonanie spoločného konania.

	Dňa 24.01.2006 bol na oddelení železničnej polície Banská Bystrica prijatý spisový materiál z ÚJa KP XXXXX pod sp. zn. ČVS: ORP-5/2-OVK-MT-2005 kde bolo vykonávané spoločné konanie týkajúce sa vyšetrovania trestného činu krádeže podľa § 247 ods. 1 Tr. zák. č. 140/1961 Zb. účinného v čase spáchania trestného činu, za ktorého spáchanie zo dňa 23.03.2003 v meste Mladá Boleslav v ČR boli trestne stíhaní XXXXX a XXXXX a trestného konania týkajúceho sa trestného činu výtržníctva podľa § 202 ods. 1 Tr. zák. č. 140/1961 Zb. účinného v čase spáchania trestného činu spáchaného formou spolupáchateľstva podľa § 9 ods. 2 Tr. zák. č. 140/1961 Zb. účinného v čase spáchania trestného činu, ktorého sa dopustili XXXXX, XXXXX a XXXXX dňa 19.05.2004 počas cestovania v dvoch vlakoch osobnej prepravy medzi železničnými stanicami XXXXX až Banská Bystrica.

	Dôvodom vrátenia spisového materiálu vyšetrovateľom ÚJaKP XXXXX bolo to, že dňa 13.10.2005 trestné stíhanie XXXXX a XXXXX za spáchanie tr. činu krádeže zastavil, avšak po takomto úkone vyšetrovateľa zostalo v danom trestnom konaní trestné stíhanie proti obv. XXXXX, XXXXX a XXXXX za spáchanie tr. činu výtržníctva, ktorého sa dopustili v služobnom obvode železničnej polície, z dôvodu ktorého bol uvedený spisový materiál odstúpený oddeleniu ŽP PZ B. Bystrica.

	V trestnom konaní bolo potrebné opätovne vypočuť obvinených s poukazom na poučenie v zmysle platných ustanovení Trestného poriadku.

	Trestné stíhanie bolo prerušené dňa 12.04.2006 pre neprítomnosť obv. XXXXX a XXXXX.

	V trestnom stíhaní bolo pokračované 29.12.2006, pričom trestné stíhanie bolo opakovane prerušené 20.02.2007 pre neprítomnosť obv. XXXXX. Obv. Penteka sa ani v ďalšom konaní nepodarilo zabezpečiť k procesnému úkonu. O jeho pobyte nebolo nič známe, a pretože pre jeho neprítomnosť nebolo možné vec náležite objasniť bolo trestné stíhanie prerušené do dňa 10.03.2014, keď bolo v trestnom stíhaní pokračované.

	Poverený príslušník PZ, oddelenia ŽP PZ B. Bystrica predložil po skončení vyšetrovania na tunajšiu prokuratúru spisový materiál v predmetnej tr. veci s návrhom na zastavenie trestného stíhania s poukazom na ust. § 215 ods. 2 písm. a) Tr. por., z dôvodu neúčelnosti trestného stíhania. 

	Obvinený XXXXX vypovedal, že  už pred nástupom do vlaku niečo popili a takto naladení cestovali na koncert punkovej skupiny. Doznal, že vo vlaku fajčili a niekoľkých cestujúcich vulgárne oslovili, na niektorých aj nadávali. Obvinený XXXXX si je s odstupom času vedomý toho, že sa neslušne správali a svoj skutok ľutuje. Prisľúbil, že v budúcnosti sa pri cestovaní bude správať tak, aby sa nikto nepohoršoval.

	Obvinený XXXXX sa vo svojej výpovedi plne stotožnil s výrokovou časťou uznesenia o vznesení obvinenia, je si vedomý, že sa dopustil výtržníctva a svoje konanie veľmi ľutuje. Uvedomuje si, že alkohol nepatrí na cestovanie vlakom, kde sa zdržuje viac ľudí. On si vtedy pod vplyvom alkoholu ani neuvedomil, že niekoho urazil, avšak slová už nemôže zobrať späť. Prisľúbil, že sa to už nikdy z jeho strany nezopakuje.
	Obvinený XXXXX k veci uviedol, že zo skutku, ktorý sa mu kladie za vinu sa cíti byť vinný. Pre upresnenie uviedol, že s partiou sa už pri nástupe do vlaku rozhodol, že pocestujú načierno. Za posledné peniaze si nakúpili lacné víno a podnapití nastúpili na vlak do Banskej Bystrice. Priznal, že vo vaku sa nesprávali príliš ticho. Rozprávali sa hlučne, používali vulgárne nadávky, fajčili a pili víno. Ak týmto pohoršovali cestujúcich, je mu to ľúto. Sprievodcovi na výzvu o predloženie lístkov vulgárne vynadali. Sprievodca radšej ustúpil a išiel volať políciu. Obvinený priznal, že ako doplnok punkového oblečenia mali aj kovové reťaze. Pri prestupe v Turčianskych Tepliciach si všimol aj skupinku malých detí s učiteľkami. Ďalšia sprievodkyňa opäť pýtala lístky a oni jej opätovne vulgárne vynadali. Aj v druhom vlaku pili víno, hlučne sa správali a vulgárne sa vyjadrovali. Fajčili, popol a nedopalky hádzali na podlahu a po sebe hádzali prázdne plastové fľaše od vína. Záverom uviedol, že si určite myslí, že cestujúci z nich museli mať hrôzu, im sa to však zdalo vtipné ako aj to, keď s reťazami krúžili, búchali do steny na chodbe alebo do sedadla.

	Svedkyňa XXXXX, ktorá cestovala vo vlaku Ex 141 potvrdila pri svojom výsluchu výpovede obvinených. Doplnila, že na cestujúcich deťoch bolo vidno, že sú zo správania obvinených ustráchaní. Vo vozni bolo citeľné napätie, vulgárne vyjadrovanie bolo počuť v celom interiéri. Obvinení popíjali alkohol a fajčili. Taktiež chodili o vozni, pýtali si od cestujúcich peniaze a cigarety a pohrávali sa s hrubými kovovými reťazami. Zhodne ako XXXXX vypovedal aj ďalší cestujúci svedok XXXXX. 

	Svedok XXXXX, učiteľ, ktorý s kolegami a deťmi cestoval na školský výlet, uviedol v podstate rovnaké skutočnosti ako ostatní svedkovia (cestujúci).

	XXXXX Maga, sprievodca vo vlaku Ex 141 v podstate vo výpovedi uviedol totožný popis skutočností ako ostatní svedkovia a i samotní obvinení. Výpoveď sprievodcu potvrdila i jeho kolegyňa, s ktorou v inkriminovaný deň vykonával službu. Popis skutku, tak ako sa obvineným kladie za vinu, podporujú aj ďalšie svedecké výpovede cestujúcich a to XXXXX, XXXXX, XXXXX, XXXXX (sprievodcu vo vlaku č. 1841).

	Spisový materiál obsahuje ako listinné dôkazy aj prepisy oznámení o chybách a nedostatkoch, ktoré sprievodca Kaščák a Maga adresovali Železničnej spoločnosti, a.s. dňa 19.05.2004 pričom z nich vyplýva stručný popis incidentu, (obvinení terorizovali a ohrozovali cestujúcich, spievali oplzlé piesne, fajčili, pili, urážali, niektorí cestujúci sa schovali na WC, ženy plakali) ako i sťažnosť na nečinnosť „civilnej“ polície v Turčianskych Tepliciach a požiadavka na prijatie účinných opatrení.

	Ďalej boli zabezpečené lustrácie zo systémov polície Avízo a OTE, správy o povesti obvinených, lustrácie z úradov práce a taktiež odpisy z registra trestov.

	Z odpisu  registra trestov bolo zistené, že obvinený XXXXX po spáchaní skutku zo dňa 19.05.2004 bol za spáchanie iných trestných činov medzičasom právoplatne odsúdený Okresným súdom v Martine celkom štyrikrát a Okresným súdom v Olomouci v Českej republike za spáchanie úmyselných trestných činov celkom trikrát, za rôznorodú tr. činnosť. Naposledy bol odsúdený trestným rozkazom OS XXXXX sp. zn. 13T 38/11 z 15.04.2011 za prečin podľa § 207 ods. 1 Tr. zák. na nepodmienečný trest odňatia slobody vo výmere 1 rokov a 4 mesiacov v ústave na výkon trestu zo stredným stupňom stráženia.

	Celkovo, vrátane rozsudkov českého súdu, bolo XXXXX uložených 7 nepodmienečných trestov odňatia slobody.

	Z odpisu zregistra trestov obvineného XXXXX bolo zistené, že menovaný po spáchaní skutku zo dňa 19.05.2004 bol za spáchanie iných trestných činov medzičasom právoplatne odsúdený Okresným súdom v Prievidzi celkom jedenkrát a Okresným súdom v Nymburku v Českej republike za spáchanie trestných činov celkom štyrikrát, taktiež za trestnú činnosť rôznorodého charakteru.

	Z odpisu registra trestov obvineného XXXXX bolo zistené, že menovaný po spáchaní skutku zo dňa 19.05.2004 bol za spáchanie iných trestných činov medzičasom právoplatne odsúdený Okresným súdom v Martine celkom dvakrát.

	V rámci prípravného konania boli do spisového materiálu zabezpečené overené odpisy rozhodnutí slovenských súdov o uložených trestoch.

	Obvinení XXXXX, XXXXX a XXXXX sa verejne a na verejnosti prístupnom mieste pred očami viacerých svedkov dopustili hrubej neslušnosti tým, že pod vplyvom alkoholu používali vulgárne slová na vzájomnú komunikáciu aj na adresu službukonajúcich zamestnancov železníc, okrem čoho skákali po sedadlách železničného vozňa, vykladali si nohy na sedadlá, držiac v rukách kovové reťaze, ktorými búchali o steny a sedadlá vozňa, vo vozni pili alkoholické nápoje a fajčili, pričom popol a nedopalky z cigariet hádzali na podlahu a tým u ostatných cestujúcich vo vlaku zvýšili strach, obavu a rozčúlenie nad ich správaním, čím naplnili znaky skutkovej podstaty prečinu výtržníctvo podľa § 202 ods. 1 Tr. zákona č. 140/1961 Zb. účinného v čase spáchania trestného činu.

	Za predmetný trestný čin zákon umožňuje uložiť trest odňatia slobody až na 2 roky alebo peňažný trest.

	S poukazom na horeuvedené skutočnosti, najmä na priznanie obvinených, prejavenú ľútosť, okolnosti prípadu, doterajšie právoplatne uložené tresty a v neposlednom rade na odstup času od spáchania skutku mám za to, že vznikol dôvod na zastavenie tr. stíhania vzhľadom k tomu, že tr. stíhanie je neúčelné.

	Preto som rozhodla tak, ako je vyššie uvedené.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

JUDr. Andrea Oceľová
prokurátorka